Verbos irregulars acabaus en -yir

Os **verbos irregulars acabaus en -yir** perteneixen a la tercera conchugación pero presentan una conchugación irregular comparable con os verbos irregulars con epentesi antihiatica.

Son verbos d'esta conchugación *fuyir*, *muyir*, *freyir*, *oyir* (actualment cuasi substituyiu de tot por *sentir*), *reyir*, y *esleyir* (d'uso medieval).

Estos verbos comparten provenir d'un etimo latino con una consonant oclusiva sorda -d- u -g-, que se manteneba en fases primerencas d'a evolución fonetica de l'aragonés, y que mesmo se siente encara en variants arcaizants como l'aragonés centro-oriental u d'as vals d'o Pireneu Axial, pero que dimpués desapareixió.

**RĪDĒRE* > *[[risa|redir]]* (conservato en belsetán, chistabín, benasqués y atras parlas) > *reyir*.
**FRĪGĔRE* > *[[fritura|freyir]]*.
**COLLIGĔRE*, por derivación *ELLĔGĔRE* > *esleyer*/*[[elección|esleyir]]* (d'uso medieval).
**BRŪGĔRE* > *bruyir*. 
**FUGĔRE* > *[[fuita|fuyir]]* (en benasqués tamién *fuire*).
**MULGĔRE* > **MUGERE* > *[[Muyida|muyir]]* (en benasqués tamién *muire*).
**AUDĪRE* > *odir* (conservato en ansotano) > *[[oyida|oyir]]*.

Estos verbos d'a conchugación en -ir han desarrollato una -y- epentetica en o infinitivo talment por analochía con os verbos irregulars con epentesi antihiatica, con os que comparten formas personals con -y-, (*fuyes*, *fuyen*), u por dreitament por analochía con estas formas personals.

Ciertos verbos irregulars de rechistro culto acabaus en -ir que en aragonés medieval s'escribiban a sobén con -d- intervocalica u sin ixa -d- como *concluir* (*concludir* en aragonés medieval, visible en a actas de Corz d'Aragón y en o "*[[Libro d'el Trasoro]]*"), d'o latín *CONCLUDERE*), *excluir*, *incluir*, *recluir*, pueden ser incluitos en este grupo, y d'alcuerdo con as normas ortograficas podrían escribir-se *concluyir*, *excluyir*, *incluyir* y *recluyir* por provenir d'un etimo latín con -d- intervocalica perdita y documentar-se a forma *concluyir* en os "*[[Fueros d'Aragón]]*", y a forma *conclluyí(r)* en benasqués.

## Vitalidat de l'uso
Os textos medievals no siempre representaban a -y- epentetica d'os infinitivos, por eixemplo beluns d'os libros de Chuan Ferrández d'Heredia, y veyemos *fuyr*, *oyr*, etcetera. En as parlas altoaragonesasactuals a -y- epentetica ye desapareixendo, y as formas d'estos verbos converchen con as equivalents castellanas. Fa ya unas cuantas decadas filologos d'a viella escuela como Tomás Buesa Oliver y Manuel Alvar podioron rechistrar presencia de verbos acabaus en -yir en o semontanés occidental *ayerbense* y en o chaqués.

Cada verbo presenta circumstancias y variants especials:
*O verbo *oyir* ye poco documentato en aragonés medieval (cuasi siempre s'escribe *oir* u *oyr*), y en aragonés actual y castellano d'Aragón se documenta en a Plana de Uesca y en Sarinyena.
*O verbo *esleyir*/*esleyer*/*esleír* ye un semicultismo d'uso medieval y corresponde a la voz patrimonial *Lir* d'a Sierra de Luna y significa "deseparar unas ovellas". *Esleyir* ye substituyiu por o verbo castellano *elegir* dando o hibrido vulgarizato *eslexir*/*eslegir*. En aragonés escrito d'a primera decada d'o sieglo XXI s'ha quiesto rearagonesizar-la correctament como *eslechir*, sin prener-lo dreitament d'o latín, ni tampoco recuperando o semicultismo aragonés medieval. Prenendo-lo dreitament dende o latín como cultismo daría *elechir*.
*O verbo *reyir* ye documentato en o semontanés occidental *ayerbense* y en o chaqués, pero no se gosaba fer servir en a prebatina d'aragonés estándard de fins d'o sieglo XXI, yera muito mes común fer servir *arreguir*, propio de l'ansotano y cheso, y talment analochico con as formas personals de present de subchuntivo y a primera persona d'o present d'indicativo. A forma arcaica *redir* se documenta en aragonés d'o Viello Sobrarbe, belsetán, chistabín, benasqués y baixorribagorzán de Torres. Presenta a forma sin pronombres (*yo rido muito*) y a forma con pronombre reflexivo acompanyata de en/ne (*te veigo fer fatezas y ya me'n rido*).

## Present d'indicativo
Presenta una irregularidat en a primera persona singular.

En a primera persona singular d'o present d'indicativo acababan en *-yo* en aragonés medieval (encara se troba en a literatura alchamiata), pero cambió ta *-igo* en la evolución ta l'aragonés moderno. D'igual traza que tenemos *yo muigo*, tenemos tamién *yo fuigo*, *yo freigo* y *yo oigo*.

En a tercera persona singular de lo present d'indicativo bi ha variacions seguntes zonas:
**él muye* / *él mui*
**él fuye* / *él fui*
**él friye*
Las formas sin -e final responden millor a la fonetica aragonesa, pero tienen una distribución mas redueita. Son usuals en chistabín.

## Pasato perfecto simple
Presenta una irregularidat por sumar-se a -i d'o diftongo -ie- d'as formas regulars, (*partié*, *sintié*) a la consonant -y- d'a radiz; tamién muitas vegatas s'escribe a -i-, por analochía con a conchugación regular, pero que no representa una diferencia de pronunciación.

En Panticosa se documenta a forma *oyé* d'a primera persona singular d'o verbo *oyir*, que no en toz puestos se puet rechistrar por cayer en desuso este verbo en muitos puestos.

## Present de subchuntivo
Igual que en la primera persona de present d'indicativo, las formas de present de subchuntivo prenen totas -ig- en la mayor parte de l'aragonés:

## Cherundio
O cherundio d'estos verbos ye regular *muyindo* u irregular *muindo*.

## Participio

Os participios de *fuyir* y *muyir* son fuertes en belsetán (*fuito*, *muito*), encara que en atras variants d'aragonés pueden estar regulars (*fuyito*/*fuyiu* y *[[Muyida|muyito]]*/*muyiu*).

O verbo *freyir*/*friyir* presenta un participio fuerte *frito* y atro de feble, *friyiu*.

O verbo *oyir* presenta un participio regular en *uyiu* en ansotano y atro irregular por a radiz pero no a desinencia *udito* en panticuto y aragonés de valle de Vio, feito a partir d'un *odir* que existió en romanz navarro y en aragonés medieval y que huei persiste en ansotano como *odir* con *[[r]]* muda.

En o verbo *esleyir* tenemos o participio irregular fuerte *esleito*, que ye común en textos aragoneses y navarros medievals, y seguntes Francisco Ynduráin ye un semicultismo. Por atra part tamien en os textos medievals aragoneses y navarros tardanos tamién trobamos as formas *eslido* u *esleido*, regularizatas. *Eslito* se documenta en as Cronicas d'os Chueces de Teruel, escrito en aragonés d'as comunidaz aragonesas, y encara en textos escritos en castellano d'Aragón d'o S XVI y Sieglo XVII como os "*[[Anales de la Corona de Aragón]]*" y a obra de Mohamad Rabadán.

Beluns d'esta clase de participios irregulars fuertes se relacionan con l'aragonés *fito*, *[[fita]]*, (fosilización d'o participio latino *FICTUS* d'o verbo *FIGERE*), y con os participios de verbos medievals *aflichir* y *esconfir* que acaban en -ito *aflito* y *esconfito*, que derivan de participios latinos *AFLICTUM* y *SCONFICTUM* con o grupo -KT- en os cuals a -i- d'a radiz ha absorbito a semivocal d'a evolución romanz -it- d'este grupo.

## Confusión con os verbos que acaban en -uir
En aragonés trobamos bel verbo acabau en -uir como *construir*, *estatuir*, *destruir*, *influir*, *restituir*, que en latín acababan en *-UERE* y que son cultismos u semicultismos. En beluns ye documentada una conchugación incoativa en aragonés medieval. Esta clase de verbos comparten con os verbos *esleyir* y *freyir* a existencia de participios fuertes como *destruito*, que documentamos en aragonés medieval.

En aragonés escrito actual bi ha tendencia a escribir os verbos con -y- en formas impersonals (*destruyir*, *destruyito*), que teoricament han puesto existir como existen en asturiano normativo, en catalán antigo, en chudeocastellano y en castellano dialectal, especialment en variants americanas. A tendencia a escribir as formas en *-uyir* y *-uyito* en aragonés común de zaguers d'o sieglo XX s'ha cheneralizau tamién con os sustantivos que en derivan (*[[influencia|influyencia]]*, *confluyencia*, *afluyencia*). Manimenos cuasi no bi ha documentación medieval d'ixos infinitivos (que s'escriben en os textos acabaus en *-uir*, *-uhir* u *-uyr*, rarament en *-ovir*: *destruir*/* destruhir*, *destruyr*/*destrovir*), ni estudios actuals sobre o presunto uso en parlas altoaragonesas actuals. A sola documentación medieval de formas como *destroyidos* u *destruyidos* se reduce a lo manuscrito d'un borrador conservau que facioron escribanos catalanoparlants antes d'a redacción definitiva de "La Grant Cronica d'Espanya de Chuan Ferrández d'Heredia.

## Referencias

## Bibliografía
* SAROÏHANDY, Jean-Joseph, *[[Misión lingüística en el Alto Aragón]]* (compilación de materials ineditos dende 1906); Xordica Editorial. Zaragoza, 2005. ISBN 84-96457-06-0.
* BARCOS, Miguel Ánchel: *[[El Aragonés Ansotano: estudio lingüístico de Ansó y Fago]]*. Gara d'Edizions. Zaragoza, 2007.ISBN 978-84-8094-058-0
* María Pilar Benítez: *[[L'Ansotano. Estudio del habla del Valle de Ansó]]*. Gobierno de Aragón, 2001.
* Chusé Lera Alsina: *[[Aplego. Diccionario de Resistencia y Gramática sobre lo cheso]]*. Massanas gràfiques. 2004.
* Chabier Lozano Sierra, ÁÁnchel Loís Saludas: *[[Aspectos morfosintácticos del belsetán]]*, 2005, Gara d'Edizions, pp 103–105.
* Lozano, Ch.: *[[Aspectos Lingüisticos de Tella. Aragonés de Sobrarbe (Huesca)]]*. Gara d'Edizions - Prensas Universitarias de Zaragoza - Institución Fernando el Católico. 2010.
* Brian Mott: *[[El Habla de Gistain]]*. Instituto de Estudios Altoaragoneses, 1989.
* Fernando Blas Gabarda, Fernando Romanos Hernando: *[[Diccionario Aragonés: Chistabín-Castellano|Diccionario aragonés: chistabín-castellano (Val de Chistau)]]. Colección Ainas. Gara d'Edizions, 2008.
* [[Chabier Tomás Arias]]: *El aragonés del Biello Sobrarbe*. Instituto de Estudios Altoaragoneses, ([[1999]]).
* [[José Antonio Saura Rami]]: *Elementos de fonética y morfosintaxis benasquesas*. Gara d'Edizions, Institución Fernando el Católico, 2003.
* [[Ángel Ballarín Cornel]]: *Diccionario del Benasqués*. Institución Fernando el Católico, Zaragoza, segunda edición 1978.
* [[Bienvenido Mascaray Sin|Mascaray Sin, Bienvenido]]: *Vocabulario del habla de Campo (Ribagorza, Huesca)*. Xordica Editorial, 2014. 
* [[María Luisa Arnal Purroy]]: *El habla de la Baja Ribagorza Occidental''. Institución Fernando el Católico, 1998.